I 11-tiden mandag la en ansatt ved Bergen Nord politistasjon i Litlåsveien i Åsane merke til en spretten liten kar på parkeringsplassen.

Kaninen er hvit med brune flekker, forteller en ansatt ved politistasjonen til BA.

– Den ville ikke inn da politibetjenten forsøkte å fange den. Den ville vel være ute i solen.

– Flere politibetjenter i sving

Men en kanin bør ikke hoppe rundt på en travel parkeringsplass alene, så politibetjentene på jobb satte i gang å jakte etter den rømte kaninen.

– Det var en liten aksjon her med opp til flere politibetjenter i sving for å fange kaninen, forteller politijuristen som har fått æren av å huse rømlingen mens den venter på å bli hentet av sine eiere.

Hun vil ikke ha navnet sitt i avisen.

– Kaninen er foreløpig veldig glad og fornøyd. Den har fått knekkebrød, løvetann og vann, og er her på kontoret mitt, sier hun.

Om du savner en kanin som er hvit og brun, kan du ringe Bergen Nord politistasjon på 55 25 55 00.